Motoriste steier onder rekordhoë brandstofpryse(Argieffoto: Paul Brennan/pixabay) Die Automobiel-Assosiasie (AA) sê hoewel die brandstofprysstyging minder is as wat die verwagting andersins sou wees, laat dié rekordhoë brandstofpryse motoriste steeds vuisvoos. Die departement van minerale hulpbronne en energie het Maandag aangekondig dat die prys van 93 oktaan-brandstof na verwagting met 28c per liter styg en 95-oktaan-brandstof met 36c per liter. Die prys van diesel gaan steeds met nagenoeg R1,50 per liter styg. Gegewe hierdie verhogings sal 95-oktaan-brandstof nou R21,96 per liter in Gauteng kos en R21,24 per liter aan die kus. Die prys vir diesel in Gauteng is nou vasgestel op R21,01 per liter en R20,39 per liter aan die kus. Die winter nader en talle Suid-Afrikaners is dan toenemend van paraffien afhanklik. Paraffien sal voortaan nou R15,84 per liter in Gauteng kos en R15,02 per liter aan die kus. “Dit is ŉ verdere knou vir behoeftiges wat hierdie brandstof vir verhitting, kook en beligting gebruik,” sê die AA. Die AA het die aankondiging van die verlaging van die algemene brandstofheffing in April en Mei met R1,50, verwelkom. Die verlaging beteken dat hierdie belasting nou op R2,44 per liter staan, wat heelwat minder is as die huidige R3,94 per liter. “Hoewel die afname in die algemene brandstofheffing effense verligting vir motoriste bring, styg die prys van alle brandstof egter steeds oor die algemeen. Dit kon egter erger gewees het as dit nie vir die verlaging in die algemene brandstofheffing was nie. “Die ingryping om die algemene brandstofheffing te verminder, is betekenisvol aangesien dit wys dat die regering die kwessie van stygende brandstofpryse ernstig opneem. Dit het ook aangedui dat die regering na verskeie voorstelle kyk om stygende brandstofkoste in die toekoms te hanteer. “Watter planne die regering ook al oorweeg, moet vinnig opgevolg word. Die neiging van stygende brandstofpryse gaan waarskynlik op kort- tot middeltermyn voortduur, veral aangesien die situasie in Oekraïne onopgelos bly, wat druk op die internasionale petroleumprodukprys, en op sy beurt op plaaslike pryse, verhoog. “Ons bekommernis, soos altyd, is die uitwerking van dit alles op verbruikers en daarom moet ŉ volhoubare, langtermynoplossing vroeër eerder as later gevind word.”